En mand er blevet dræbt af skud med oversavet jagtgevær i fogedretten i København: Formodet gerningsmand anholdt

Ved du noget, så tip os. Sms/mms til 1224 (koster alm. takst), eller mail til 1224@eb.dk.

Et skuddrama i fogedretten i indre København har kostet en mand livet. En anden mand, som også blev skudt i retsbygningen, er i livsfare.

- Det er en sag, der er kørt i fogedretten, hvor to mænd er blevet skudt. Den ene er afgået ved døden, og den anden er i livsfare, siger Kristian Aaskov, central vagtleder ved Københavns Politi til Ekstra bladet.

Mens liget af den dræbte fortsat ligger i fogedretten i Hestemøllestræde 6, er den livsfarligt kvæstede i al hast blevet bragt til Rigshospitalets Traumecenter. Hans tilstand er ifølge politiet nu stabil.

Han lå ifølge flere øjenvidner efter skyderiet indsmurt i blod på gaden, før ambulancen nåede frem.

Slip posen, eller jeg skyder

Den formodede gerningsmand er anholdt under en dramatisk politiaktion.

Ekstra Bladets reporter på stedet overværede, hvordan politiet kort efter skuddramaet sigtede mod en ældre mand, som blev anholdt i Vester Voldgade kort efter klokken 10:

- Politimanden sagde: Slip posen, eller jeg skyder, fortæller hun i sekunderne efter den dramatiske anholdelse.

Ekstra Bladets reporter overværede den dramatiske anholdelse af den formodede gerningsmand bag skudepisoden i Københavns Byrets fogedafdeling. (Foto: Camilla Johansen)

- Vi er i fuld gang med at afdække, hvad der er op og ned - det er sket lige nu, og der er kaos dernede, siger Kristian Aaskov.

Efter skyderiet flygtede flere folk ud af retsbygningen, som politiets svært bevæbnede indtrængningshold med skudsikre veste og hjelme i skrivende stund er ved at ransage bygningen rum for rum.

- Jeg sidder i min bil, og lige pludselig kommer der nogle mennesker løbende rundt om hjørnet. Jeg spørger: 'hvad sker der?' Så siger den ene, at der har været skyderi i retten, og at han er hoppet ud af et vindue, fortæller en håndværker ved navn Karsten, som befandt sig i Strædet - tæt på fogedretten - i tidsrummet omkring skyderiet, til Ekstra Bladet.

Efter skyderiet blev ansatte i fogedretten evakueret fra Hestemøllestræde 6, og der er ifølge Ekstra Bladets oplysninger rekvireret krisehjælp til de dybt rystede medarbejdere.

Flere oplevede skuddramaet på tætteste hold og nogle ilede til for at give skudofrene førstehjælp.

(Foto: Mogens Flindt)

Ikke politiker

Ekstra Bladets reportere på stedet fortæller, at politi med maskinpistoler og hunde er massivt tilstede i området omkring Rådhuspladsen.

Politiet har udvidet afspærringerne i området, så de nu omfatter et område mellem Vester Voldgade bag Københavns Rådhus, Lavendelstræde, Hestemøllestræde og Stormgade.

- Der er ingen fare ved at opholde sig i området, understreger den centrale vagtleder.

Politiet skriver klokken 13.45 på Twitter, at afspærringen bliver ophævet om to timer.

Ved du noget, så tip os. Sms/mms til 1224 (koster alm. takst), eller mail til 1224@eb.dk.